贈周廷秀
作者：釋德洪
朝代：宋

paragraphs: 周郎南州俊，毛骨特英拔。
結髪翰墨場，聲光先逸發。
上書論國事，人危泰山壓。
居然竄南陬，風埃到鬚髪。
平生拙生事，寒饑坐曠達。
相逢湘水湄，清甚等苕霅。
書近庾西臺，詩如王右轄。
解尋磨衲禪，仍領凌波襪。
春露試晴窗，舌頰增脱活。
澆公剛直胸，捜攪醫國法。
氣當宿玉堂，絲絇八磚踏。
當分買山錢，放□痛一掐。